b'\n_START_ARTICLE_\nSirola-opisto\n_START_SECTION_\nHistoria\n_START_PARAGRAPH_\nSirola-opisto aloitti toimintansa Helsingin Lauttasaaressa vapaaehtoisten Myllykalliolle rakentamissa parakeissa, mutta jo toisena vuonna oli edess\xc3\xa4 muutto aivan toisenlaiseen ymp\xc3\xa4rist\xc3\xb6\xc3\xb6n, Vanajan kuntaan (liittyi osittain vuonna 1967 H\xc3\xa4meenlinnaan) Vanajanlinnan kartanoon. Kyseinen kartano oli siirtynyt sotien j\xc3\xa4lkeen Neuvostoliiton haltuun saksalaisomaisuutena. Vuonna 1956 Sirola-opistoa hallinnoinut Yrj\xc3\xb6 Sirolan S\xc3\xa4\xc3\xa4ti\xc3\xb6 (YSS) osti Vanajanlinnan Neuvostoliitolta._NEWLINE_Opistoa yll\xc3\xa4pit\xc3\xa4neen s\xc3\xa4\xc3\xa4ti\xc3\xb6n perustivat 1945 jatkosodan j\xc3\xa4lkeen vankiloista vapautuneet vasemmistolaiset, jotka SKP:n aloitteesta p\xc3\xa4\xc3\xa4ttiv\xc3\xa4t sijoittaa valtiolta saamansa korvaukset sivistystoimintaan. YSS:n varoilla tuettiin monin tavoin kansandemokraattisten j\xc3\xa4rjest\xc3\xb6jen valistusty\xc3\xb6t\xc3\xa4, kuten kustannustoimintaa. YSS p\xc3\xa4\xc3\xa4tti perustaa Sirola-opisto-nimisen sis\xc3\xa4oppilaitoksen 12. helmikuuta 1946. Opiston siirrytty\xc3\xa4 Vanajalle perustettiin Myllykalliolle opiskelija-asuntola (oppilaskoti). Sielt\xc3\xa4 sai tilansa my\xc3\xb6s Sirolan kurssikeskus, jossa pidettiin lyhyit\xc3\xa4 kursseja kansandemokraattisen liikkeen j\xc3\xa4rjest\xc3\xb6ty\xc3\xb6ntekij\xc3\xb6ille, ja Sirolan kirjeopisto, joka perustettiin 1. syyskuuta 1948. Kun Myllykallion parakit 1951 purettiin, lopetettiin oppilaskoti ja kurssikeskus._NEWLINE_1990-luvun alussa s\xc3\xa4\xc3\xa4ti\xc3\xb6 katsoi, ettei Sirola-opiston kaltaiselle oppilaitokselle en\xc3\xa4\xc3\xa4 ollut mielek\xc3\xa4st\xc3\xa4 teht\xc3\xa4v\xc3\xa4\xc3\xa4, ja lopetti opiston toiminnan vuoden 1994 lopussa. J\xc3\xa4rjest\xc3\xb6jen huonolla taloustilanteella oli my\xc3\xb6s vaikutuksensa. S\xc3\xa4\xc3\xa4ti\xc3\xb6n taloudelliset voimavarat eiv\xc3\xa4t riitt\xc3\xa4neet my\xc3\xb6sk\xc3\xa4\xc3\xa4n kulttuurihistoriallisesti arvokkaan Vanajalinnan kiinteist\xc3\xb6n yll\xc3\xa4pit\xc3\xa4miseen, joten se myytiin H\xc3\xa4meenlinnan kaupungille.\n_START_SECTION_\nOpinnot\n_START_PARAGRAPH_\nSirola-opiston suljettu luonne ja niukka tiedotuspolitiikka loivat sen ylle salaper\xc3\xa4ist\xc3\xa4 verhoa vallankumouksen valmistelupaikkana, mutta opiskelu Sirolassa oli varsin tavanomaista. Varsinkin opiston alkuvuosina se oli monille kommunistiliikkeen aktiiveille ainoita tapoja hankkia edes jonkinlaista jatkokoulutusta. Sirolan perusoppijakso oli talven kest\xc3\xa4v\xc3\xa4 yhdeks\xc3\xa4n kuukauden "pitk\xc3\xa4" kurssi. Vuonna 1951 aloitettiin suosittu jatkokurssi (II vuosikurssi), jonka lis\xc3\xa4ksi oli muita lyhyempi\xc3\xa4 kursseja, kuten kes\xc3\xa4ll\xc3\xa4 pidetyt nuorisolle tarkoitetut kurssit, joissa yhdistettiin ty\xc3\xb6nteko ja opiskelu. Toiminnan laajentamisen mahdollisti kansanopistojen valtionavun nostaminen 1950 ja uudelleen 1970. Yhteiskuntateorian lis\xc3\xa4ksi Sirolan kurssivalikoimiin kuului kieli\xc3\xa4 (ven\xc3\xa4j\xc3\xa4, ruotsi, my\xc3\xb6hemmin englanti, saksa), luonnontieteit\xc3\xa4 (geologia ja biologia), historiaa ja matematiikkaa. Opistolla oli laaja ja omalla sarallaan hyvin varusteltu kirjasto. Opiston opetusohjelmassa oli opintolinja, jossa pelk\xc3\xa4n kansakoulun k\xc3\xa4yneill\xc3\xa4 oli mahdollisuus suorittaa tenttim\xc3\xa4ll\xc3\xa4 keskikoulun oppim\xc3\xa4\xc3\xa4r\xc3\xa4 my\xc3\xb6hempi\xc3\xa4 ylempi\xc3\xa4 opintoja ajatellen (l\xc3\xa4hinn\xc3\xa4 Tampereen yliopiston opetusjaostot). Sirola-opiston p\xc3\xa4\xc3\xa4st\xc3\xb6todistuksesta saattoi olla my\xc3\xb6s haittaa ty\xc3\xb6markkinoilla monien ty\xc3\xb6nantajien karsastaessa kommunistisia ty\xc3\xb6ntekij\xc3\xb6it\xc3\xa4. Toisinaan opiston k\xc3\xa4ynti on voinut edesauttaa ty\xc3\xb6paikan saannissa ty\xc3\xb6v\xc3\xa4enj\xc3\xa4rjest\xc3\xb6iss\xc3\xa4 ja vasemmistolaisissa kunnissa. Opistossa opiskeli kuitenkin my\xc3\xb6s yksitt\xc3\xa4isi\xc3\xa4 opiskelijoita, joilla oli porvarillisen maailmankatsomuksen ja jotka hy\xc3\xb6dynsiv\xc3\xa4t saamiaan oppeja mutta eiv\xc3\xa4t mainostaneet opinahjoaan._NEWLINE_Opiskelun ideologisena pohjana oli marxilainen tieteellinen sosialismi, ja opetuksen ideologinen kehitys seurasi kommunistisen liikkeen kehityst\xc3\xa4. Alkuvaiheessa suurin osa opiston opettajista oli saanut koulutuksensa Neuvostoliitossa. Opiston ensimm\xc3\xa4inen ohjes\xc3\xa4\xc3\xa4nt\xc3\xb6 (19. kes\xc3\xa4kuuta 1946) m\xc3\xa4\xc3\xa4ritteli opiston tarkoitukseksi "tieteellisell\xc3\xa4 pohjalla syvent\xc3\xa4\xc3\xa4 ja laajentaa ty\xc3\xb6t\xc3\xa4tekev\xc3\xa4n kansanosamme valtiollista ja yhteiskunnallista tietoisuutta, kohottaa sen yleist\xc3\xa4 sivistystasoa ja kehitt\xc3\xa4\xc3\xa4 sen omintakeista ajattelua yhteiskunnallisissa kysymyksiss\xc3\xa4".\n_START_SECTION_\nOpiskelijat\n_START_PARAGRAPH_\nSirolaan p\xc3\xa4\xc3\xa4sseet opiskelijat seulottiin tarkasti, ja keskeinen rooli valinnassa oli opistoa l\xc3\xa4hell\xc3\xa4 olleiden j\xc3\xa4rjest\xc3\xb6jen suosituksilla. Opiskelijoista oli naisia aluksi nelj\xc3\xa4nnes, mutta osuus kasvoi hitaasti, niin ett\xc3\xa4 1970-luvulla heit\xc3\xa4 oli l\xc3\xa4hes puolet. Sirolalaisten keski-ik\xc3\xa4 oli ensimm\xc3\xa4iset parikymment\xc3\xa4 vuotta noin 25\xe2\x80\x9330. Oppilasrakenne muuttui 1960-luvulla kuitenkin nuoremmaksi niin ett\xc3\xa4 keski-ik\xc3\xa4 laski 22\xe2\x80\x9323 vuoteen. Opiskelijoiden toverikunnan kurssijulkaisu oli 1947\xe2\x80\x931990 ilmestynyt Viesti.'